b'\n_START_ARTICLE_\n\xc4\x8ceslovas Masaitis\n_START_PARAGRAPH_\n\xc4\x8ceslovas Masaitis (1912 m. kovo 2 d. Kaunas \xe2\x80\x93 2007 m. rugs\xc4\x97jo 7 d. Putnamas, Konektikuto valstija) \xe2\x80\x93 Lietuvos matematikas, poetas, JAV lietuvi\xc5\xb3 visuomen\xc4\x97s veik\xc4\x97jas, daktaras.\n_START_SECTION_\nBiografija\n_START_PARAGRAPH_\nDar besimokydamas Bir\xc5\xbe\xc5\xb3 gimnazijoje anksti i\xc5\xa1siskyr\xc4\x97 neeiliniais matematikos ir kalbiniais gabumais. 1937 m. baig\xc4\x97 Vytauto Did\xc5\xbeiojo universiteto Matematikos-gamtos fakultet\xc4\x85. 1956 m. daktaras._NEWLINE_1937\xe2\x80\x931940 m. Vytauto Did\xc5\xbeiojo universiteto Astronomijos katedros bendradarbis, 1940\xe2\x80\x931944 m. Vilniaus universiteto Matematikos ir gamtos fakulteto d\xc4\x97stytojas. 1944 m. pasitrauk\xc4\x97 \xc4\xaf Vokietij\xc4\x85. 1945\xe2\x80\x931947 m. Regensburgo ir \xc5\xa0einfeldo lietuvi\xc5\xb3 stovykl\xc5\xb3 komitet\xc5\xb3 pirmininkas, 1947\xe2\x80\x931948 m. Vyriausiojo Lietuvos i\xc5\xa1laisvinimo komiteto vykdomosios tarybos narys. Nuo 1948 m. Bendrojo Amerikos lietuvi\xc5\xb3 fondo atstovas Vokietijoje \xc5\xa1vietimo reikalams, 1948\xe2\x80\x931949 m. Bendrojo Amerikos lietuvi\xc5\xb3 fondo Miuncheno \xc4\xafstaigos direktoriaus pavaduotojas. 1949 m. persik\xc4\x97l\xc4\x97 \xc4\xaf JAV. 1950\xe2\x80\x931953 m. Nazareto koled\xc5\xbee (dabar Spaldingo universitetas) Luisvilyje (Kentukio valstija) d\xc4\x97st\xc4\x97 astronomij\xc4\x85, matematik\xc4\x85. 1951\xe2\x80\x931953 m. mok\xc4\x97si ir d\xc4\x97st\xc4\x97 Kentukio universitete Leksingtone, 1953\xe2\x80\x931956 m. Tenesio universitete Noksvilyje. 1956\xe2\x80\x931980 m. dirbo Balistini\xc5\xb3 tyrim\xc5\xb3 laboratorijoje Aberdine (Merilando valstija). 1957\xe2\x80\x931969 m. d\xc4\x97st\xc4\x97 Delavero universitete, 1963\xe2\x80\x931973 m. Merilando universiteto medicinos mokykloje. Paskelb\xc4\x97 apie 50 taikomosios matematikos straipsni\xc5\xb3._NEWLINE_Bendradarbiavo periodiniuose leidiniuose \xe2\x80\x9eXX am\xc5\xbeius\xe2\x80\x9c, \xe2\x80\x9eNaujoji Romuva\xe2\x80\x9c, \xe2\x80\x9e\xc5\xbdidinys\xe2\x80\x9c, \xe2\x80\x9eKosmosas\xe2\x80\x9c, \xe2\x80\x9eGamta\xe2\x80\x9c (visi Lietuvoje), \xe2\x80\x9eDraugas\xe2\x80\x9c, \xe2\x80\x9eT\xc4\x97vi\xc5\xa1k\xc4\x97s \xc5\xbeiburiai\xe2\x80\x9c, \xe2\x80\x9eDarbininkas\xe2\x80\x9c ir kituose. Lietuvoje i\xc5\xa1leido poezijos rinkini\xc5\xb3. Priklaus\xc4\x97 Ateitinink\xc5\xb3 sendraugi\xc5\xb3 s\xc4\x85jungai, 1980\xe2\x80\x931986 m. centro valdybos pirmininkas. Dalyvavo JAV lietuvi\xc5\xb3 bendruomen\xc4\x97s veikloje, 1982\xe2\x80\x931984 m. Putnamo skyriaus valdybos pirmininkas.'